Na der grote. Ersame, leve Clauwes, besunderge vrund unde gude ghunre. Vor uns synd ghewesen Laurens Mölner, Toerdii Joensson, Oloff Andraesson unde Jacob Laurensson, hiir myt uns der stad inwonre, uns openbarende unde tho kennende geven[de], wo dat ze umtrent iiij weken vorleden van hiir ut tho Abow wert zegelden. Doe ze quemen beneffen Cryvesholm, dar weren ichtzwelke juwer deenre unde hebben en ere gudere genomen. Int irste Laurens Mølner ij thunnen zoltes unde andere klenode; Tordy Joensson ij thunnen zoltes, ij thunnen beyrs unde j swert; Oloff And[r]asson ij thunnen zoltes, ij thunnen beyrs, i[½] thunne appele, j verdendel sypollen unde syne kledere; unde Jacob Laurensson ij thunnen beyrs, j thunne zoltes unde andere have. Ok zoe hebben uns disse vorbenomeden Laurens, Toerdy, Oloff unde Jacob berichtet, wo juwe leve en iiij vate ozemundes wedergegeven hebbe; aldus meynen de schamele lude, dat ze noch wes tachter synd. Leve Clauwes. Naedeme wii den juwe hiir gunstich unde vorderlik synd unde hegen ze hiir in dem unsen, hiirumme soe bidde wi juwe leve myt vlitigem begere, dat gi umme unser sunderlinx bede willen dissen vorbenomeden schamelen luden, dissen jegenwordigen breff brengende behulpen siin in der besten wise, gi mogen, also, dat en de vorgerorden gudere gudliken unvortogerd unde unvormynret wedergegeven edder gegulden werden soe vole, alzo dar ze recht to hebben, dat ze umbeschediget bliven, wante ze nottroftige schamele lude synd. Juwe leve hiir sik so gudliken an to bewisende, alze wi des to juwer ersamheit wol verhopen. Dat wille wi umme juwe leve unde de juwen in geliken effte groteren gerne vorschulden, wor wi mogen. Valete. Scriptum proxima dominica post Mathei apostoli anno xxviij.